CELEX: 
Language: sk
Date: 2019-03-14 00:00:00
Title: DELEGOVANÉ NARIADENIE KOMISIE (EÚ) …/… ktorým sa dopĺňa nariadenie Európskeho parlamentu a Rady (EÚ) č. 305/2011 vytvorením tried parametrov plastových a sklenených svetlíkov a strešných okien na základe priepustnosti vzduchu

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               V nariadení Európskeho parlamentu a Rady (EÚ) č. 305/2011 z 9. marca 2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS
                  1
               , sa uznávajú dve hlavné alternatívy na stanovenie tried parametrov vzhľadom na podstatné vlastnosti stavebných výrobkov. Podľa článku 27 ods. 1 a článku 60 písm. f) tak možno urobiť formou delegovaných aktov Európskej komisie, kým článok 27 ods. 2 umožňuje využiť na tento účel harmonizované normy na základe revidovaného mandátu. V súlade s článkom 27 ods. 2 prvým pododsekom, ak Komisia tieto triedy stanoví, európske organizácie pre normalizáciu ich použijú v harmonizovaných normách.
            
            
               Podľa vymedzenia pojmu v článku 2 ods. 7 nariadenia (EÚ) č. 305/2011 je „trieda“ rozsahom úrovní parametrov stavebného výrobku ohraničeným minimálnou a maximálnou hodnotou parametrov stavebného výrobku. Triedy v nariadení (EÚ) č. 305/2011 preto vždy vyjadrujú daný rozsah stanovených parametrov výrobku.
            
            
               Okrem toho sa v nariadení (EÚ) č. 305/2011, na rozdiel od pôvodnej smernice Rady 89/106/EHS, nerozlišujú jednotlivé druhy tried v závislosti od ich pôvodu. Triedy parametrov stanovené Európskou komisiou a rovnaké triedy stanovené európskymi organizáciami pre normalizáciu sa preto uznávajú a dodržiavajú rovnakým spôsobom.
            
            
               Odkaz na európsku normu EN 1873:2005 o bodových plastových svetlíkoch bol prvýkrát uverejnený v Úradnom vestníku Európskej únie v júni 2006 v rámci smernice 89/106/EHS
                  2
               . Táto harmonizovaná norma neobsahuje klasifikáciu výrobkov, na ktoré sa vzťahuje, podľa parametrov, najmä vo vzťahu k ich podstatnej vlastnosti, ktorou je priepustnosť vzduchu.
            
            
               Nedávno Európsky výbor pre normalizáciu (CEN) predložil Európskej komisii novú verziu tejto normy EN 1873: 2014+A1:2016. Táto verzia obsahuje klasifikáciu výrobkov, na ktoré sa vzťahuje, na základe parametrov, najmä vo vzťahu k ich podstatnej vlastnosti, ktorou je priepustnosť vzduchu, pričom sa v nej zaviedli tri triedy parametrov. Táto norma v súčasnosti prechádza revíziou v CEN, aby sa vzťahovala na svetlíky z plastu a skla, ako aj na strešné okná. Predpokladá sa, že v ďalšej verzii bude mať tri časti, t. j. EN 1873-1, EN 1873-2 a EN 1873-3. Všetky tri časti majú obsahovať uvedenú klasifikáciu.
            
            
               Odkaz na európsku normu EN 14963:2006 o líniových plastových svetlíkoch bol prvýkrát uverejnený v Úradnom vestníku Európskej únie v júli 2009 v rámci smernice 89/106/EHS
                  3
               . Táto harmonizovaná norma neobsahuje klasifikáciu výrobkov, na ktoré sa vzťahuje, podľa parametrov, najmä vo vzťahu k ich podstatnej vlastnosti, ktorou je priepustnosť vzduchu.
            
            
               CEN nedávno informoval Európsku komisiu, že ďalšia revidovaná verzia tejto normy bude zahŕňať tú istú klasifikáciu výrobkov, na ktoré sa vzťahuje, podľa parametrov, najmä vo vzťahu k ich podstatnej vlastnosti, ktorou je priepustnosť vzduchu, ako je v norme EN 1873.
            
            
               Podľa uvedených noriem sa hodnotenie parametrov vo vzťahu k priepustnosti vzduchu má vykonávať na základe rôznych úrovní vnútorného tlaku, ktorý sa zvyšuje v krokoch od 4 Pa po úroveň 100 Pa. Klasifikácia výsledkov sa môže vyjadriť v diagrame, na ktorom sú zobrazené tri triedy ako obdĺžniky rozlíšené priamkami medzi úrovňami indikujúcimi odlišné výsledky pri úrovniach vnútorného tlaku 4 Pa a 100 Pa.
            
            
               Keďže v rámci uplatňovania nariadenia (EÚ) č. 305/2011 by si zavedenie takejto novej klasifikácie do harmonizovaných noriem európskymi organizáciami pre normalizáciu vyžadovalo vydanie nových revidovaných mandátov, čo sa nestalo, a čo by trvalo dlhšie, bolo ako vhodnejšie zvolené toto delegované nariadenie.
            
            
               Nebolo považované za vhodné zaradiť do rozsahu pôsobnosti nariadenia iné klasifikácie parametrov zahrnuté v dostupných normách, pretože podľa delegovaného nariadenia (EÚ) č. 305/2011 sa takéto klasifikácie zahrnuté v harmonizovaných normách, na ktoré bol v Úradnom vestníku Európskej únie zverejnený odkaz podľa smernice 89/106/EHS, považujú za uplatniteľné podľa nariadenia (EÚ) č. 305/2011 bez ďalších potrebných opatrení.
            
            
               2.KONZULTÁCIE PRED PRIJATÍM AKTU
            
            
               O návrhu delegovaného nariadenia sa diskutovalo 15. marca 2017 na zasadnutí poradnej skupiny pre stavebníctvo
                  4
                (ďalej len PS). Návrh bol zároveň predložený expertom na písomnú konzultáciu, ktorá prebiehala od 1. marca do 31. marca 2017. Pred začatím týchto konzultácií mali všetky členské štáty možnosť navrhnúť expertov, ktorí sa na nich zúčastnia. Okrem týchto expertov sa do konzultácií zapojili aj ďalšie externé zainteresované strany. Dokumenty, ktoré boli predmetom diskusií v rámci poradnej skupiny a ktoré súviseli s písomnou konzultáciou, boli v súlade so Spoločnou dohodou o delegovaných aktoch zaslané súčasne Európskemu parlamentu aj Rade. Pripomienky predložené v tomto kontexte sa zohľadnili pri príprave konečného návrhu znenia tohto aktu určeného na konzultácie medzi útvarmi.
            
            
               Bol sprístupnený na účely spätnej väzby verejnosti na portáli pre lepšiu právnu reguláciu od 8. novembra 2018 do 6. decembra 2018 a bol notifikovaný WTO od 15. novembra 2018 do 14. januára 2019; spätnú väzbu poskytli tri zainteresované strany. Všetky tri pripomienky boli technického charakteru a týkali sa zlepšenia definícií v prílohe, pričom všetky boli platné a viedli k patričnému zlepšeniu prílohy.
            
            
               3.PRÁVNE PRVKY DELEGOVANÉHO AKTU
            
            
               V súlade s článkom 27 nariadenia (EÚ) č. 305/2011 sa triedy parametrov môžu stanoviť vzhľadom na podstatné vlastnosti stavebných výrobkov. V súlade s článkom 27 ods. 1 a článkom 60 písm. f) uvedeného nariadenia možno tento cieľ uskutočniť prostredníctvom delegovaných aktov Komisie. V súlade s článkom 27 ods. 2 prvým pododsekom, ak Komisia tieto triedy stanoví, európske organizácie pre normalizáciu ich použijú v harmonizovaných normách.
            
            
               Podľa článku 2 ods. 7 nariadenia (EÚ) č. 305/2011 je „trieda“ rozsah úrovní parametrov stavebného výrobku ohraničený minimálnou a maximálnou hodnotou. V nariadení (EÚ) č. 305/2011 sa nerozlišujú rôzne druhy tried. Triedy parametrov stanovené Komisiou a rovnaké triedy stanovené európskymi organizáciami pre normalizáciu sa preto uznávajú a dodržiavajú rovnakým spôsobom.
            
            
               Keďže v rámci uplatňovania nariadenia (EÚ) č. 305/2011 by si zavedenie takýchto nových klasifikácií parametrov do harmonizovaných noriem európskymi organizáciami pre normalizáciu vyžadovalo vydanie nových revidovaných mandátov, čo sa nestalo, bol ako vhodnejší zvolený tento návrh delegovaného nariadenia. Toto delegované nariadenie by sa preto mal prijať, aby sa stanovili nové triedy parametrov pre uvedené rady výrobkov.
            
         
         
            
               Delegované nariadenie je v súlade so zásadou proporcionality. Povedie k odstráneniu určitých ťažkostí spôsobených vplyvom nariadenia (EÚ) č. 305/2011 na stanovenie systémov klasifikácie parametrov stavebných výrobkov, a bude preto prínosom pre celé európske odvetvie stavebníctva.
            
            
               DELEGOVANÉ NARIADENIE KOMISIE (EÚ) …/…
            
            
               z 14. 3. 2019,
            
            
               ktorým sa dopĺňa nariadenie Európskeho parlamentu a Rady (EÚ) č. 305/2011 vytvorením tried parametrov plastových a sklenených svetlíkov a strešných okien na základe priepustnosti vzduchu
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 305/2011 z 9. marca 2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS
                  5
               , a najmä na jeho článok 27 ods. 1,
            
            
               keďže:
            
            
               (1)Európsky výbor pre normalizáciu (CEN) pôvodne prijal európsku normu EN 1873 o bodových plastových svetlíkoch v roku 2005 a európsku normu EN 14963 o líniových plastových svetlíkoch v roku 2006. Tieto harmonizované normy neobsahujú klasifikáciu výrobkov, na ktoré sa vzťahujú, podľa parametrov, najmä vo vzťahu k ich podstatnej vlastnosti, ktorou je priepustnosť vzduchu.
            
            
               (2)S cieľom lepšie uspokojiť potreby trhu by nové verzie týchto noriem, EN 1873-1, EN 1873-2 a EN 1873-3, ktoré sa vzťahujú na plastové a sklenené svetlíky a strešné okná, ako aj EN 14963, by mali obsahovať klasifikáciu výrobkov, na ktoré sa vzťahujú, podľa parametrov, najmä vo vzťahu k ich podstatnej vlastnosti, ktorou je priepustnosť vzduchu. Klasifikácia by mala stanoviť tri triedy parametrov.
            
            
               (3)V súlade s článkom 27 nariadenia (EÚ) č. 305/2011 môže Komisia alebo európsky normalizačný orgán na základe revidovaného mandátu, ktorý vydala Komisia, stanoviť triedy parametrov vzhľadom na podstatné vlastnosti stavebných výrobkov. Vzhľadom na to, že je potrebné čo najskôr stanoviť dodatočné triedy parametrov, tieto nové triedy by mala stanoviť Komisia. V súlade s článkom 27 ods. 2 uvedeného nariadenia sa majú dané triedy používať v harmonizovaných normách,
            
            
            
               PRIJALA TOTO NARIADENIE:
            
            
               Článok 1
            
            
               Stanovujú sa triedy parametrov plastových a sklenených svetlíkov a strešných okien na základe priepustnosti vzduchu, ako je uvedené v prílohe.
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 14. 3. 2019
            
         
         
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  
                        Ú. v. EÚ L 88, 4.4.2011, s. 5.
               
               
                  
                     (2)
                  
                        Ú. v. EÚ C 134, 8.6.2006, s. 1.
               
               
                  
                     (3)
                  
                        Ú. v. EÚ C 152, 4.7.2009, s. 9.
               
               
                  
                     (4)
                  
                        Kód E01329 v Registri expertných skupín Komisie a podobných subjektov.
               
               
                  
                     (5)
                  
                        Ú. v. EÚ L 88, 4.4.2011, s. 5.
               
            
      
    ---documentbreak--- 
      
         
         
            
               PRÍLOHA
            
            
               Triedy parametrov plastových a sklenených svetlíkov a strešných okien na základe priepustnosti vzduchu
            
            
            
                     
                        Trieda
                     
                  
                  
                     
                        Minimálna limitná hodnota vnútorného tlaku 
                        (4 Pa)
                     
                  
                  
                     
                        Maximálna limitná hodnota vnútorného tlaku 
                        (100 Pa)
                     
                  
               
                     
                  
                  
                     
                        Priepustnosť vzduchu 
                        [v m3/(h.m)]
                     
                  
               
                     
                        A*
                     
                  
                  
                     
                        < 1,4
                     
                  
                  
                     
                        < 12
                     
                  
               
                     
                        B
                     
                  
                  
                     
                        ≥1,4
                     
                  
                  
                     
                        ≥12
                     
                  
               
                     
                        C
                     
                  
                  
                     
                        ≥ 6
                     
                  
                  
                     
                        ≥ 50
                     
                  
               
                     
                        * V prípade triedy A sa okrem triedy parametrov musí deklarovať aj najhoršie meranie všetkých krokových úrovní tlaku podľa tohto vzoru: Class A [vnútorný tlak (100 Pa), hodnotená miera úniku].
                     
                     
                        Poznámka: Hranice tried používaných v tejto tabuľke sa môžu odvodiť z tohto vzorca: 
                        
                           
                     
                     
                        kde:
                     
                     
                        Q           je miera úniku v m³ za hodinu, za každý lineárny m obvodu svetlíka počas skúšky pod vnútorným tlakom
                     
                     
                        P           je vnútorný tlak počas skúšky (v Pa)
                     
                     
                        Q100         je miera úniku v m³ za hodinu, za každý lineárny m obvodu svetlíka pri vnútornom tlaku 100 Pa